REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/405-21

5. oktobar 2021. godine

B e o g r a d

ZAPISNIK

SA 39. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 5. OKTOBRA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Branimir Spasić, Darko Laketić, Luka Kebara i Ivana Nikolić.

Sednici su prisustvovali zamenici članova Odbora: Dijana Radović, zamenik Đorđa Milićevića, člana Odbora, Nina Pavićević, zamenik Uglješe Markovića, člana Odbora, Željko Tomić, zamenik Marine Raguš, člana Odbora i Sanja Jefić Branković, zamenik Branimira Jovanovića, člana Odbora.

Sednici nisu prisustvovali članovi Odbora: Miroslav Kondić, Nebojša Bakarec, Sandra Božić, Đorđe Milićević, Uglješa Marković, Marina Raguš, Mira Petrović, Branimir Jovanović i Šaip Kamberi.

Sednici je pristupila u toku razmatranja 2. tačke dnevnog reda, Dragana Barišić, član Odbora.

Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 37. i 38. sednice Odbora -

1. Razmatranje obaveštenja Poslaničke grupe ''ALEKSANDAR VUČIĆ-ZA NAŠU DECU'' o razlogu prestanka mandata narodnom poslaniku Ivanu Tasovcu (01 broj od 01 broj: 013-1702/21 od 1. oktobra 2021. godine);

2. Razmatranje zahteva Agencije za energetiku Republike Srbije za davanje saglasnosti za zasnivanje radnog odnosa sa novim licem, na neodređeno vreme (21 broj: 112-1612/21 od 15. septembra 2021. godine);

3. Razmatranje Predloga odluke o visini naknade za rad u Komisiji za etiku, koji je podneo narodni poslanik dr Aleksandar Martinović (21 broj: 120-1706/21 od 1. oktobra 2021. godine).

Pre prelaska na rad po utvrđenom dnevnom redu, Odbor je na predlog predsednika jednoglasno usvojio zapisnike sa 37. i 38. sednice Odbora, bez primedaba.

**PRVA TAČKA DNEVNOG REDA:** Razmatranje obaveštenja Poslaničke grupe ''ALEKSANDAR VUČIĆ-ZA NAŠU DECU'' o razlogu prestanka mandata narodnom poslaniku Ivanu Tasovcu

Predsednik Odbora je upoznao članove Odbora da je dopisom Poslaničke grupe ''ALEKSANDAR VUČIĆ-ZA NAŠU DECU'' Narodna skupština obaveštena da je narodni poslanik Ivan Tasovac preminuo 29. septembra ove godine.

Zakonom o izboru narodnih poslanika je, kao jedan od razloga za prestanak mandata pre vremena na koje je izabran, predviđeno i nastupanje smrti narodnog poslanika. Stoga je potrebno da Narodnoj skupštini uputimo izveštaj o nastupanju slučaja iz člana 88. stav 1. tačka 8. navedenog Zakona, s predlogom da Narodna skupština konstatuje prestanak mandata Ivanu Tasovcu, ukazao je predsednik Odbora.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika, u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Ivanu Tasovcu, izabranom sa Izborne liste ALEKSANDAR VUČIĆ – ZA NAŠU DECU.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**DRUGA TAČKA DNEVNOG REDA:** Razmatranje zahteva Agencije za energetiku Republike Srbije za davanje saglasnosti za zasnivanje radnog odnosa sa novim licem, na neodređeno vreme

Predsednik Odbora je informisao članove Odbora da je Agencija za energetiku podnela zahtev za dobijanje saglasnosti za zasnivanje radnog odnosa na neodređeno vreme sa jednim diplomiranim pravnikom, za čiji prijem su obezbeđena sredstva Finansijskim planom Agencije za 2021. godinu, na koji je Narodna skupština dala saglasnost, tako da su ispunjeni svi formalno pravni uslovi za davanje predmetne saglasnosti.

Diskusije nije bilo.

Na predlog predsednika, Odbor je jednoglasno dao saglasnost Agenciji za energetiku za zasnivanje radnog odnosa na neodređeno vreme sa jednim diplomiranima pravnikom.

**TREĆA TAČKA DNEVNOG REDA:** Razmatranje Predloga odluke o visini naknade za rad u Komisiji za etiku, koji je podneo narodni poslanik dr Aleksandar Martinović

Predsednik Odbora je upoznao članove Odbora da je podneo Predlog odluke o visini naknade za rad u Komisiji za etiku. Obaveza Odbora za donošenje ovog akta proizilazi iz člana 23z Kodeksa ponašanja narodnih poslanika, koji propisuje da članovi Komisije i sekretar Komisije primaju naknadu za rad u visini koju odredi Odbor za administrativno-budžetska i mandatno-imunitetska pitanja. U nastavku izlaganja predsednik Odbora je izneo da je predložio da naknada za rad bude određena u visini poslaničkog dodatka narodnog poslanika, kao što je Odbor svojevremeno odredio i za članove Nacionalnog saveta za kulturu.

Diskusije nije bilo.

Na predlog predsednika, Odbor je jednoglasno usvojio Predlog odluke o visini naknade za rad u Komisiji za etiku u dostavljenom tekstu.

Sednica je završena u 12,10 časova.

\* \* \*

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović